Stuttgart/Frankfurt n. M. (dpa/SN). Na juhozapadźe Hessenskeje a Sewjerorynsko-Westfalskeje su wčera ćežke njewjedra howrili, w nocy pak wosłabili. Hižo dźensa warnuje Němska wjedrowa słužba před dalšimi zliwkami a njewjedrami. Na Stuttgartskim lětanišću njemóžachu wčera wječor wjacore hodźiny pasažěrow posłužować, dyrbjachu samo wjacore lěty anulować. Jedyn 35lětny sobudźěłaćer lětanišća so błyska dla zrani. Jeho dowjezechu do chorownje.
Facebook pod ćišćom
Menlo Park (dpa/SN). Nowe njedostatki pola Facebooka su tomu dopomhali, zo su so daty milionow wužiwarjow po cyłym swěće rozšěrjeli. Po informacijach online-syće móhło wot toho 14 milionow wužiwarjow potrjechenych być. Softwarowy zmylk w meji su hakle po dźesać dnjach sporjedźeli. Stał bě so njedostatk runje we wobłuku prócowanjow, sej dowěru wužiwarjow a politiki po datowym skandalu wokoło předewzaća Cambridge Analytica wróćo zdobyć.
Wjace smjertnych woporow
Kulow/Budyšin (SN/mwe). Jónu wob měsac přijědu přistajeni zamołwiteho labora w nadawku Budyskeho strowotniskeho zarjada a hygieny do Kulowskeje lěsneje kupjele, zo bychu tam probu wody wzali, z basenka a pitnu wodu ze syće. Prjedy hač je so lětuša kupanska sezona na tymle přewšo krasnym a w Serbach woblubowanym arealu 26. meje zahajiła, běchu tam fachowcy tydźeń do toho wodu jara dokładnje přepruwowali. Ale žane strašne bakterije našli njejsu. Na kwalitu wody dźě wosebje wjelelětny a nazhonity płuwanski mišter Uwe Kickel hlada. Tak do bližacych so njewjedrow přitok wody z Dubrjenskeho bahna zawěra, zo njeby so mazana woda do kupjele dóstała.
Budyšin (SN/at). Zwjazkowy kabinet je zawčerawšim 31 čłonow wopřijacy gremij „rozrost, strukturna změna a dźěło“ za planowanje kónca wudobywanja brunicy powołał. Tam zastupjeni su tež zastupjerjo wobswětowych zwjazkow, dźěłarnistwow, hospodarstwa a wědomosće. Mjez třomi parlamentownikami je sakski čłon zwjazkoweho sejma Andreas Lämmel (CDU), z opozicije nichtó pódla njeje. Grodkowska měšćanostka Christine Herntier (njestronjanka) a Hannelore Wodtke z Wjelceje stej dalšej čłonce. Po wěstym dlijenju zasadźena wuhlowa komisija, kotraž ma so 26. junija prěni raz schadźować, je we Łužicy rozdźělny wothłós zbudźiła.
Zelena liga Braniborskeje wočakuje spěšne postupowanje. „Za Łužicu su prěnje kroki centralne: Bjez bórzomneho wotpinjenja starych a za klimu wosebje škódnych milinarnjowych blokow w Janšojcach a Hamorje njemóžeš škit klimy w Němskej zwoprawdźić“, podšmórny Renej Šuster. „Wuměnjenja, kónc wudobywanja brunicy strukturelnje znjesć, njejsu we Łužicy ženje lěpše byli hač dźensa.“
Zaktiwnymaj młodźencomaj dojědźech sej spočatk meje do krosnowanskeho parka při Budyskim spjatym jězorje. Sportowcaj z Hórkow – 16lětny Julian Šołta a 17lětny Elija Žur – so prawidłownje zetkawataj, zo byštaj zhromadnje wonka na hrajkanišćach, sportnišćach, trampolinje – wšudźe, hdźež mataj móžnosć – zwučowałoj a nowe tak mjenowane triki wuspytałoj. Jeju konik stej sportowej družinje freerunning a parkour. Pohibujetaj so cyle lochko po městnosćach, přewinjetaj zadźěwki a zwjazujetaj při tym wšelke elementy, kaž na přikład salta do wšěch móžnych směrow, kreatiwnje do pohiba. Za mnohe tajke triki trjebataj wšak wěstu wysokosć. Hustohdy sej tuž Elija a Julian na třěchu abo wysoku žerdź na hrajkanišću zalězetaj a wottam na wosebje sportowske wašnje dele skočitaj.
Zo byštaj tróšku wotměny k swojemu hobbyjej měłoj, staj so nětko raz hinak wucychnowałoj a wupruwowaštaj krosnowanski park njedaloko sprjewineho města Budyšina.
Wěstosć najbytostniša
Pětr Janaš je pedagogaga po starej šuli. Lětdźesatki skutkuje wón na dobro dorosta za serbske kubłanišća, a to w Delnjej kaž Hornjej Łužicy. Zdobom jeho wabi ludźi do cyłka wjesć, wosebje pak zaběra ze serbskej literaturu.
Kaž před wjace hač 35 lětami Pětr Janaš tež dźensa lubych znatych wutrobnje serbskorěčnje strowi. Trochu ćešo wšak jemu to je, dokelž trjeba nawoči, zo by ludźi zeznał. Tola za škleńcomaj w ćenkim groćanym ramiku so šibale jeho wóčce błyšćitej. „Sym wjesoły, zo sym mjeztym hižo 85 lět. Sym tuž w starobje, hdyž móžu z wotstawkom na wšo hladać a hakle potom rozsudźić, hač so mjerzam abo so smějkotam. Najbóle wšak so smějkotam.“ Tónle nahlad na běh žiwjenja je sej Janaš zdobył na mnohich městnosćach Hornjeje a Delnjeje Łužicy.
Dźěd z widom do přichoda
Rentnar a što potom – wuměnkarsku swobodu wužiwać abo wužadanje přiwzać (17)
Někotři njemóža so tohole časa dočakać, tamni zaso nochcedźa scyła na njón myslić – na zastup do renty. Kajke maja wuměnkarjo wjesela abo starosće, to ze seriju „Rentnar a što potom?“ bliže wobswětlamy.
Hdyž so wodnjo do Dobrošic k Čórlichecom podaš, tam doma lědma někoho nańdźeš. Prašejo so na pódlanskim nowotwarje za Wóršu Čórlichowej zhoniš wot jeje tam dźěłaceho mandźelskeho, „zo je zady w zeleninowej zahrodce“ abo „awto je preč a tak budźe w LIPJE w Smjerdźacej“. Štó je wuměnkarka, za kotrejež přebywanje wón žanu dalšu móžnosć njemjenuje?
szl_Latn hrv_Latn szl_Latn szl_Latn szl_Latn szl_Latn szl_Latn szl_Latn slk_Latn ces_Latn szl_Latn slk_Latn ces_Latn bos_Latn bos_Latn slk_Latn